সেকুলারিজমের আভিধানিক অর্থ পার্থিবতা। রাজনীতি, সমাজনীতি, অর্থনীতি ও সংস্কৃতির ময়দানকে পরকালীন জীবনের ভাবনা বা স্বার্থ-চিন্তা থেকে দূরে রাখাই এ মতবাদটির মোদ্দাকথা। অথচ ইসলাম বলে উল্টোটি। ব্যক্তির পার্থিব কর্ম ও ভাবনাগুলো্ নিয়ন্ত্রিত হোক পরকালীন কল্যাণ বা জান্নাতপ্রাপ্তীর ভাবনা থেকে। এ ভাবনা থেকেই ঈমানদারের জীবনে অনিবার্য কারণে জ্বিহাদ চলে আসে। চলে আসে রাষ্ট্রদখল এবং সে রাষ্ট্রে আল্লাহর শরিয়তী বিধান প্রতিষ্ঠার জজবা। আসে শহীদ হওয়ার প্রেরণা। আমৃত্যু লড়াই তখন ঈমানদারের মিশনে পরিণত হয়। আর তখন হামলার মুখে পড়ে সেকুলারিষ্টদের কায়েমী স্বার্থ। ইসলামের সাথে সেকুলারিজমের শত্রুতা তো এখানেই। ব্যক্তিজীবনে যে তারা সবাই পরকালকে অবিশ্বাস করে তা নয়, তবে পরকালের সে বিশ্বাস তাদের পার্থিব জীবনের স্বেচ্ছাচারি জীবন-উপভোগকে নিয়ন্ত্রিত করুক সেটি তাদের কাম্য নয়। এমন সেকুলারিজমে যে শুধু নাস্তিকগণ আক্রান্ত হয় তা নয়। সমভাবে আক্রান্ত হতে পারে আলেম, পীর, মূফতি ও ইসলামি দলের নেতা। এমন সেকুলারিষ্ট আলেমদের বর্ণনা পবিত্র কোরআনে বার বার এসেছে। এক্ষেত্রে আল্লাহপাক বহু উদাহরণ দিয়েছেন বনি ইসরাইলের আলেমদের। তারা সামান্য ব্যক্তি স্বার্থে আল্লাহর কেতাবের বাণীকে বিক্রি করতো, সেগুলো বিকৃত করতো এবং নবীরাসূলদের হত্যা করতো। হযরত ঈসা (আঃ) এবং হযরত মুহম্মদ (সাঃ)কেও তারা হত্যার বহু চেষ্টা করেছে। অতীতের আসমানি কেতাবগুলো বিকৃত হয়েছে তো এরূপ সেকুলার বা পার্থিব স্বার্থ-শিকারি আলেমদের কারণেই। আজকের মুসলিম সমাজেও এমন আলেমদের সংখ্যা কি কম? এরাই যুগে যুগে দুর্বৃত্ত এজিদদের সমর্থন করেছে। মসজিদের মিম্বরে দাঁড়িয়ে এরা হযরত আলী (রাঃ) ও ইমামা হাসান (রাঃ)ও ইমাম হোসেনের (রাঃ)এর ন্যায় মহান ব্যক্তিদের উপর অভিসম্পাত করে খুতবাও দিয়েছে। এদের কারণেই হালাকু খাঁ ও চেঙ্গিজ খাঁদের মত দুর্বৃত্তদের দরবারী কাজী পেতে কোন অসুবিধা হয়নি। আজকের মুসলিম সমাজেও এমন সেকুলার আলেম এবং ইসলামী আন্দোলনের সেকুলার নেতার সংখ্যা অসংখ্য। নিছক পার্থিব স্বার্থের কারণে এরা মক্কায় হজের দিনে শত শত হাজী হত্যা হতে দেখেও তার প্রতিবাদ করে না। সামান্যতম নিন্দাও করে না। তাদের সে নীরবতা দেখা গেছে আশির দশকে, যখন প্রায় ৪ শত ইরানী হাজীকে হত্যা করা হয়। আজকের যুগের সেকুলারিষ্টদের থেকে নবীজী (সাঃ)র জামানার সেকুলারিষ্ট কাফেরদের প্রধান পার্থক্যটি হলো, তারা পরকালকেই পুরাপুরি অবিশ্বাস করতো। মাটির সাথে মিশে যাওয়া হাড্ডিগুলোকে আবার জীবন্ত করা হবে, আবার বিচার বসবে তা নিয়ে তারা মস্করাও করতো। আর আজকের সেকুলারিষ্টগণ পরকালকে অবিশ্বাস না করলেও তাদের চেতনা, চরিত্র ও কর্মের উপর প্রবল প্রভাব বিস্তার করে আছে পার্থিব স্বার্থচেতনা। কিন্তু নবীজী (সাঃ) সে সেকুলারিজমকে পবিত্র কোরআন দিয়ে মোকাবেলা করেছেন। আজও এর চেয়ে কার্যকর হাতিয়ার নেই।